《续感兴二十五首 其八》
宋代·方一夔

云日半解驳，东上雨中晴。不知谁幻化，倏然成气形。

精光错异采，势且迫太清。良苗不润泽，咫尺夷大明。

儿童争指目，万象俱晦冥。须臾换光景，变灭不暂停。

天运亘终古，百怪终无成。吾欲乘清风，再拜叩玄精。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。